ศบค.ชี้แจง ยังไม่อนุญาตให้เปิดโรงเรียน เพราะเด็กเป็นกลุ่มเปราะบาง อาจสัมผัสใกล้ชิดกัน ทำให้เสี่ยงติดเชื้อโควิด-19 ได้ง่าย
ศบค.ชี้แจง ยังไม่อนุญาตให้เปิดโรงเรียน เพราะเด็กเป็นกลุ่มเปราะบาง อาจสัมผัสใกล้ชิดกัน ทำให้เสี่ยงติดเชื้อโควิด-19 ได้ง่าย นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค.ชี้แจงถึงความแตกต่างในการอนุญาตให้เปิดห้างสรรพสินค้าแต่ยังไม่ให้เปิดโรงเรียน เนื่องจาก 2 กรณีนี้แตกต่างกันในด้านของกลุ่มผู้ใช้บริการ ซึ่งในห้างสรรพสินค้าจะเป็นกลุ่มผู้ใหญ่ และมีมาตรการป้องกันอย่างเข้มงวด อีกทั้งกิจการต่างๆ มีความจำเป็นต่อชีวิตประจำวัน ขณะที่โรงเรียนจะเป็นกลุ่มเด็ก ซึ่งมีความเปราะบาง เสี่ยงติดเชื้อได้ง่าย เพราะการสัมผัสใกล้ชิดกัน อีกทั้งมีโอกาสที่จะนำเชื้อไประบาดที่บ้านและกระทบต่อผู้สูงอายุได้ ดังนั้นเมื่อวิเคราะห์แล้วจึงเห็นว่าโรงเรียนมีความเสี่ยงมากกว่า จึงจำเป็นต้องชะลอการเปิดออกไปก่อน อย่างไรก็ตามระหว่างนี้ยังสามารถพัฒนาการเรียนได้ทุกที่ และทาง ศบค.เข้าใจถึงปัญหา กำลังหาทางผ่อนคลาย เพื่อให้กลับเข้ามาสู่ปกติได้ แต่ต้องเป็นชีวิตวิถีใหม่สำหรับกรณีการทำงานจากที่บ้าน ( Work from home ) ยังเป็นมาตรการที่กำหนดไว้ โดยอย่างน้อยต้องปฏิบัติได้ร้อยละ 50 มิเช่นนั้นจะเกิดความแออัด โดยเฉพาะระหว่างเดินทางในรถสาธารณะ ดังนั้นขอความร่วมมือบริษัทอย่าพึ่งยกเลิกการทำงานจากที่บ้าน รวมถึงการทำงานเหลื่อมเวลาด้วยทั้งนี้ฝากว่าขอให้ทุกคนช่วยกันป้องกันตนเอง การ์ดอย่าตกและหน้ากากอย่าตก ต้องสวมใส่ให้ถูกวิธี จึงจะช่วยป้องกันโรคได้